กูรูชี้ 10 หุ้นเด็ด! ปันผลสูง-กำไรเด่น-ราคาต่ำSET บ่ายไม่พ้นแดนลบมีแนวรับ 1,250 จุด
นักวิเคราะห์ฯเผยตลาดหุ้นไทยเช้านี้ปรับตัวลงแนวเดียวกับตลาดภูมิภาคที่ต่างอยู่ในแดนลบกว่า 1% เจอแรงกดดันจากเศรษฐกิจจีนชะลอ และราคาน้ำมันดิ่งจนทำ New Low ทำให้ไปกดดันหุ้นในกลุ่มพลังงาน บ่ายนี้ดัชนีฯคงยังยืนในแดนลบ แต่อาจลดช่วงลบ พร้อมให้แนวรับสำคัญ 1,250 แนวต้าน 1,260 จุด
20 ม.ค. 2559

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า ( 20 ม.ค.) ปรับตัวลงตามตลาดหุ้นต่างประเทศ ซึ่งน่าจะเป็นผลมาจากการประกาศตัวเลข GDP ของจีนที่ชะลอตัว รวมถึงราคาน้ำมันยังเป็นปัจจัยลบอย่างต่อเนื่อง หลังราคาน้ำมันโลกยังปรับตัวลงต่อส่งผลกระทบโดยตรงต่อหุ้นพลังงาน
นักวิเคราะห์คาดช่วงบ่าย คาดดัชนีหุ้นไทยยังยืนในแดนลบอยู่ แต่อาจจะลดช่วงลบ พร้อมให้แนวรับสำคัญที่ 1,250 จุด ส่วนแนวต้าน 1,260 จุด ขณะที่ แนะนำ Selective KTB-TISCO-KKP-INTUCH-ADVANC-SIRI-DIF-SAWAD-GL และ MTLS
 
นายชัยยศ จิวางกูร ผู้อำนวยการฝ่ายวิเคราะห์การลงทุน บล.โกลเบล็ก เปิดเผยถึงตลาดหุ้นไทยเช้านี้ปรับตัวลงในทิศทางเดียวกับตลาดหุ้นอื่นในภูมิภาคเอเชียที่ต่างอยู่ในแดนลบกว่า 1% โดยมีแรงกดดันจากเศรษฐกิจจีน ที่ตัวเลข GDP ของจีนที่ชะลอตัว โดยงวดไตรมาส 4/58 ออกมาโต 6.8% และทั้งปี 2558 โต 6.9%
นอกจากนี้ ราคาน้ำมันดิบได้ปรับตัวลงมาทำ New Low ด้วย ทำให้ไปกดดันหุ้นในกลุ่มพลังงาน ซึ่งแนวโน้มของราคาน้ำมันมองว่าน่าจะใกล้หยุดลงแล้ว ส่วนเศรษฐกิจจีนที่ชะลอตัวตลาดฯรับรู้มาระดับหนึ่งแล้ว
แนวโน้มการลงทุนบ่ายนี้ คาดดัชนีหุ้นไทยยังยืนในแดนลบอยู่ แต่อาจจะลดช่วงลบ พร้อมให้แนวรับสำคัญที่ 1,250 จุด ส่วนแนวต้าน 1,260 จุด
 
บล.ธนชาต ระบุในบทวิเคราะห์ ( 20 ม.ค.) ว่า SET ปรับตัวลงแรงตั้งแต่ช่วงเปิดตลาดตาม Sentiment ตลาดหุ้นภูมิภาค และราคาน้ำมันที่ปรับตัวลงกดดันหุ้นกลุ่มพลังงาน อย่างไรก็ตามมอง Downside Risk จำกัด
โดยคาดว่าจะมีการ Rebound ตามมาจาก 1) ค่าเงินหยวนที่มีเสถียรภาพมากขึ้น ทรงตัวที่ 6.56 หยวน/ดอลลาร์ฯ 2) Fed มีแนวโน้มชะลอขึ้นดอกเบี้ย ลดพฤติกรรม Reverse Carry Trade 3) สถิติในอดีต 10 ปืที่ผ่านมา SET มีโอกาสปรับสูงขึ้นในเดือน ก.พ.-เม.ย. มากถึง 70-80%
ขณะที่ แนะนำ “ซื้อ” ADVANC และ INTUCH ต่อไป ด้วยอัตราผลตอบแทนจากเงินปันผลสูงกว่า 4.2% สำหรับกำไรครึ่งปีหลังปี 58 และคาดการปันผลมากกว่า 8% สำหรับกำไรปี 2016 ขณะที่การชำระค่าใบอนุญาต 900MHz ที่ล่าช้าของ TRUE และ JAS เป็นโอกาสของ ADVANC ในการย้ายลูกค้า 2G เดิมมายังโครงข่าย 3G-4G ใหม่
อย่างไรก็ตาม ยังคงแนะนำ Selective
1) กลุ่มธนาคาร Valuation ต่ำ อย่าง KTB-TISCO และ KKP
2) กลุ่มหุ้นปันผลสูงอย่าง INTUCH-ADVANC-SIRI และ DIF
3) กลุ่ม Micro Finance กำไรเติบโตดี ได้รับผลดีดอกเบี้ยต่ำหนุนอัตรากำไร SAWAD-GL และ MTLS 
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
ADVANC มูลค่าการซื้อขาย 2,189.92 ล้านบาท ปิดที่ 159.00 บาท เพิ่มขึ้น 5.00 บาท
KBANK มูลค่าการซื้อขาย 1,065.14 ล้านบาท ปิดที่ 160.00 บาท ไม่เปลี่ยนแปลง
JAS มูลค่าการซื้อขาย 1,037.03 ล้านบาท ปิดที่ 2.98 บาท ลดลง 0.08 บาท
PTT มูลค่าการซื้อขาย 993.92 ล้านบาท ปิดที่ 203.00 บาท ลดลง 8.00 บาท
SCB มูลค่าการซื้อขาย 830.35 ล้านบาท ปิดที่ 116.50 บาท ลดลง 1.50 บาท
 
ที่มา: สำนักข่าวอินโฟเควสท์